Jong man sterf by gewilde Pta-oord | Maroela Media
Jong man sterf by gewilde Pta-oord
Die rotspoel by Nkwe Pleasure Resort. Argieffoto: Via nkwepark.co.za
'n 24-jarige man is Saterdag by 'n gewilde vakansieoord oos van Pretoria dood.
Kapt. Marissa van der Merwe, polisiewoordvoerder, het aan Maroela Media gesê die voorval het omstreeks 13:45 by die rotspoel by die Nkwe-oord in Tierpoort plaasgevind.
"Die man was 'n dagbesoeker en was saam met 'n groep vriende. Hy en 'n vriend was op die rotse by die watergat. 'n Spelery het glo ontstaan en hulle het besluit om saam van die rotse in die water in te spring. Hy het vermoedelik iets getref toe hy en die vriend saam in die water geland het en onder die water verdwyn," het Van der Merwe gesê.
Omstanders het dadelik na die man begin soek, maar hulle kon hom nie opspoor nie. Paramedici van Netcare 911 en die polisie se duikeenheid in Silverton is na die toneel ontbied.
Die man se liggaam is 'n halfuur nadat polisieduikers op die toneel gekom het gevind en uit die water gehaal.
Chris Botha, woordvoerder van Netcare 911, het gesê niks kon vir die man gedoen word nie en hy is omstreeks 16:00 op die toneel dood verklaar.
Dr. Hennie Annandale, eienaar van die oord, het Maandag aan Maroela Media gesê hulle betreur die voorval en het sy medelye teenoor die oorledene se vriende en familie uitgespreek.
"Die rotspoel is 'n gewilde aantrekkingspunt en piekniekplek aangesien dit 'n natuurlike formasie langs die rivier is. Daar is duidelike kennisgewings by die watergat aangebring wat mense waarsku. As hulle daar swem, doen hulle dit op eie risiko," het Annandale gesê.
Hy het gesê daar het al van tevore mense daar verdrink, maar dié was die jongste geval in 'n paar jaar.
Annandale het gesê die moontlikheid dat die twee vriende saam ingespring en mekaar vermoedelik in die lug gestamp het, het veroorsaak dat die oorledene iets getref het.
Annandale het besoekers versoek om nie in die rotspoel te swem nie.
Die Welbekend-polisie doen 'n geregtelike doodsondersoek om te bepaal of die man sy nek gebreek, weens 'n hoofbesering dood is en of hy verdrink het.
Die oorledene se naam kan nie nog bekend gemaak word nie totdat al sy familielede van sy dood in kennis gestel is.
OPVOLG: Tragedie by Pta-oord: Jong slagoffer se naam bekend
Nkwe Pleasure Resort Pretoria Tierpoort verdrinkings
'Dit lyk soos Nampo-kongres' ná plaasaanval
Innige meegevoel aan familie en ook die vriende. Veral die vriend saam met wie hy die dag so geniet het. Sulke ongelukke gebeur en is moeilik om te verwerk – baie sterkte.
Nie die eerste sterfgeval by Nkwe nie. Dit kom al van ons jongdae af, soos wat daar tereg berig word. Daar was al talle voor hom. Weet van 'n Verhage seun wat jare gelede ook op dieselfde manier gesterf het. Dit is 'n ONGELUK, ek dink nie mens kan voorsorg tref nie, jong manne spring maar daar in en geniet die oomblik maar beslis is daar rotse onder die diep waters wat hulle kan tref. Baie jammer vir die naasbestaandes.
Skynbaar is die argieffoto 'n advertensiefoto waar daar duidelik in die poel geswem word alhoewel die berig meld dat "Daar is duidelike kennisgewings aangebring wat mense verhoed om daar te swem". Dit skep dus die verkeerde indruk oor wat jy as besoeker daar mag doen sou jy die plek wou besoek. Dit vind jy dan eers uit wanneer jy daar aankom.
Kan julle asseblief vir lesers ook berigte plaas van die moorde op Soutie Durant en CT Steyn Sondag. Baie dankie.
Ek was ook al n hele klompie keer daar, en ek moet saamstem met WL – ek het beslis nog nooit enige waarskuwingsborde gesien nie. Nog al die jare swem almal daar, en spring af van die rotse, maar nog nooit enige waarskuwings gesien, of, enige personeel gesien wat die reels kom voorle nie. Dit is inderdaad n baie gevaarlike ding om van daarbo af te spring, en ek verstaan dat dit eie risiko is, maar as ek in die bestuur van die oord was, het ek dit verban. Veral omdat daar n paar mense in die verlede oorlede is.